《贫居自述 其二十》
明代·李孔修

盛世生逢乐自嬉，蝇头蜗角事无知。醉归门外星辰见，睡到厨无饭熟时。

幼少读书非是早，老来闻道未为迟。菜根有味葵开甲，贫乐情深不可移。

作者简介：明广东顺德人，居广州，字子长，号抱真子。陈献章弟子。好读书，尤精《周易》。擅诗画，工书法。家贫，犹不肯投合于时。二十年不入城市。